Document ID: 32005D0623

KOMISSION PÄÄTÖS,
tehty 3 päivänä elokuuta 2005,
Hellenic Register of Shipping -laitoksen määräaikaisen hyväksynnän jatkamisesta
(tiedoksiannettu numerolla K(2005) 2940)
(Ainoastaan kreikankielinen teksti on todistusvoimainen)
(ETA:n kannalta merkityksellinen teksti)
(2005/623/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon alusten tarkastamiseen ja katsastamiseen valtuutettuja laitoksia sekä merenkulun viranomaisten asiaan liittyviä toimia koskevista yhteisistä säännöistä ja standardeista 22 päivänä marraskuuta 1994 annetun neuvoston direktiivin 94/57/EY (1) ja erityisesti sen 4 artiklan 3 kohdan,
ottaa huomioon 2 päivänä huhtikuuta 2004 päivätyn Kyproksen viranomaisten kirjeen, jossa pyydetään laajentamaan Hellenic Register of Shipping -laitoksen (jäljempänä ’HRS’) määräaikainen hyväksyntä koskemaan myös Kyprosta direktiivin 94/57/EY 4 artiklan 2 kohdan mukaisesti,
ottaa huomioon 7 päivänä syyskuuta 2004 päivätyn Kreikan viranomaisten kirjeen, jossa pyydetään HRS:n määräaikaisen hyväksynnän jatkamista ehdoitta mainitun direktiivin 4 artiklan 3 kohdan mukaisesti,
sekä katsoo seuraavaa:
(1)
Direktiivin 94/57/EY 4 artiklan 3 kohdan mukainen määräaikainen hyväksyntä myönnetään luokituslaitoksina tunnetuille laitoksille, jotka täyttävät kaikki vaatimukset lukuun ottamatta direktiivin liitteen jakson A ”Yleiset määräykset” 2 ja 3 kohdassa tarkoitettuja vaatimuksia. Tällaisen hyväksynnän kesto ja soveltamisala on rajoitettu, jotta kyseinen laitos voisi hankkia lisää kokemusta.
(2)
HRS hyväksyttiin 4 artiklan 3 kohdan mukaisesti Kreikan osalta komission päätöksellä 2001/890/EY (2); hyväksyntä on voimassa kolme vuotta 13 päivästä joulukuuta 2001 alkaen.
(3)
Komissio on varmistanut, että HRS täyttää kaikki direktiivin 94/57/EY liitteen vaatimukset, lukuun ottamatta liitteen jakson A ”Yleiset määräykset” 2 ja 3 kohdassa tarkoitettuja vaatimuksia.
(4)
Komission suorittaman arvioinnin yhteydessä ilmeni kuitenkin merkkejä siitä, että HRS:n on edelleen kehitettävä laatuindikaattorijärjestelmäänsä, jotta se voisi parantaa kykyään mitata sekä riskejä että suorituskykyä.
(5)
Vaikka Pariisin yhteisymmärryspöytäkirjan sihteeristön julkaisemista tiedoista kävi ilmi, että laitoksen suoritustaso turvallisuuden ja meren pilaantumisen ehkäisemisen alalla oli heikko vuosina 2000-2002, se osoitti lievää paranemista vuonna 2003, ja HRS on sitoutunut tavoitteeseen nostaa suoritustasonsa hyväksyttyjen laitosten keskimääräiselle tasolle.
(6)
Tässä päätöksessä säädetyt toimenpiteet ovat direktiivin 94/57/EY 7 artiklalla perustetun COSS-komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Jatketaan Hellenic Register of Shipping -laitokselle päätöksellä 2001/890/EY annettua määräaikaista hyväksyntää kolmella vuodella tämän päätöksen tekopäivästä alkaen.
2 artikla
Jatketun hyväksynnän vaikutukset koskevat ainoastaan Kreikkaa ja Kyprosta.
3 artikla
Tämä päätös on osoitettu Helleenien tasavallalle ja Kyproksen tasavallalle.
Tehty Brysselissä 3 päivänä elokuuta 2005.

Labels: 8
18
20